**Benedicta Henrikka Aall** (født 25. juni 1754, død 21. august 1813) var en norsk kammerherreinne, gift Løvenskiold og mor til statsminister og stattholder Severin Løvenskiold og komponisten Frederikke Løvenskiold. Hun ble stammor til samtlige linjer av slekten Løvenskiold i Norge.

Benedicta Henrikka Aall ble døpt i Eidanger kirke som barn av Niels Aall den eldre og Fredrikke Sophie Rasch (1726–1760). Hun ble oppdratt hos Madame Veuillemine i København, men var tilbake hos faren før 7. april 1771, hvor hun ble konfirmert i Østre Porsgrund. Den 27. mars 1775 giftet hun seg i samme kirke med daværende kammerherre, Severin Løvenskiold. 

Om vinteren bodde paret regelmessig i den etter ham oppkalte *Kammerherregaard* i hennes hjemby. Etter at ektemannen overtok Fossum ved Skien, bodde de også der. Familen har vært velansett, og i en samtidig beretning heter det: 

> I denne anseede familie raader Kjøbenhavns fine tone i den skjønneste for­ening med norsk ærlighed. Muser og gratier kappes om at gjøre omgangen i denne familiekreds ubeskrivelig tiltrækkende.
> 
> 
> Benedicta Henrica Aall – Eidsvoldsmennenes Kvinner
> 
>

Barn
----

Gjennom sitt ekteskap med Løvenskiold ble hun stammor til samtlige linjer av slekten Løvenskiold i Norge. Paret fikk flere barn, hvoriblant: 

* Severin Løvenskiold til Fossum, Norges stattholder (1777–1856), gift med komtesse Hedvig Sophie Knuth (1784–1819)
* Herman Løvenskiold, kammerherre og amtmann (1783–1825), gift med baronesse Sophie Hedevig Adeler til Adlersborg [1795–1859)
* Margrethe Frederikke Sophie Løvenskiold (1785–1876), gift med baron Eggert Løvenskiold til Holden Jernværk (1788–1861)
* Niels Aall Løvenskiold til Bolvig Jernværk, forstjunker (1789–1854), gift med Anne Zacharine Paus (1786–1866)
* Fritz Løvenskiold til Bolvig Jernværk og Rafnæs, kammerherre (1790–1869), gift med Maren Fransisca Paus (1793–1854)
* Edel Severine Margrethe Henriette Løvenskiold (1796–1876), gift med Diderik von Cappelen til Holden Jernværk (1795–1866)

Den grå dame
------------

Fru Benedicta Henrikka Løvenskiold døde i fødebyen 21. august 1813, og ble begravet den 25. i samme måned. Et sagn knytter seg til hennes dødsfall. I 1813 var det uenigheter i familien om hvorvidt et selvstendig Norge eller en union med Sverige ville være å foretrekke. Prins Christian Frederik avla i august samme år et besøk hos selvstendighetstilhengeren Niels Aall – fru Løvenskiolds fetter – på Søndre Brekke i Skien. I den forbindelse ble det arrangert fest og selskapeligheter, selv om fru Løvenskiold lå på likstrå. Dette fant sønnen Severin (som var unionstilhenger) høyst upassende. Herav oppstod historien om den grå dame som vandrer utilfreds og hvileløst omkring på Søndre Brekke; og som ikke kunne forlike seg med at det ble holdt fest mens hun lå for døden.

Referanser
----------

1. ↑   Danmarks Adels Aarbog, side(r) 93, bind 1949[Hentet fra Wikidata]
2. ↑  *Fossum verks historie gjennem 400 år*. i kommisjon hos Grøndahl. 1939. s. 91.
3. 1 2 3  Steffens, Haagen Krog (1908). *Slægten Aall*. Kristiania. s. 124-125.
4. 1 2  «xxv Benedicta Henrica Aall – Eidsvoldsmennenes Kvinner». Besøkt 4. januar 2020.
5. ↑  Gjeruldsen, Ole H. (28. september 2014). «Niels Aall». *Norsk biografisk leksikon* **(norsk)**. Besøkt 5. januar 2020.
6. ↑  Rønningen, Lise Valbø (28. februar 2014). «Fornærmet sin døde tante med prinsefest». *Varden*.

|  |  |
| --- | --- |
| Oppslagsverk/autoritetsdata | Historisk befolkningsregister
 |